Minimum loon op 1 Januarie van krag | Netwerk24
Deur Tehillah Niselow, Fin24 07 Desember 2018 16:59
Pres. Cyril Ramaphosa het Vrydag op 'n seremonie in Kliptown, Soweto, aangekondig dat die nasionale minimum loon van R20 per uur op 1 Januarie 2019 in werking tree.
Die plek waar Ramaphosa die aankondiging gemaak het, is van historiese belang omdat die ANC se Vryheidsmanifes in 1955 daar aanvaar is en daar ook toe die eerste keer vir 'n minimum loon gevra is.
Ramaphosa het in November die wetgewing goedgekeur vir 'n maandelikse minimum loon van R3 500 vir werkers in die meeste kategorieë, maar hy het nie toe gesê wanneer dit in werking sal tree nie.
Die seremonie in Kliptown is Vrydag deur verteenwoordigers van die sakesektor, georganiseerde arbeid en gemeenskapsgroepe bygewoon.
Die nuwe wetgewing behels 'n verpligte betaling van R20 per uur, maar vir plaaswerkers word dit ingefaseer teen R18 per uur, en vir huiswerkers teen R15 per uur.
Ramaphosa was die aanvanklike dryfkrag agter die nuwe wetgewing nadat hy in 2014 deur oudpres. Jacob Zuma aangestel is om die arbeidsomgewing te stabiliseer.
Tanya Cohen, uitvoerende hoof van Business Unity SA, het vroeër gesê dat 'n stabiele arbeidsmark in kombinasie met 'n minimum loon 'n positiewe beeld van Suid-Afrika aan die kredietgraderingsagentskappe sal uitdra.
Volgens Cohen vul die minimum loon die gaping tussen wat maatskaplik aanvaarbaar is en wat ekonomies haalbaar is.
Zingiswa Losi, president van Cosatu, het gesê dat die helfte van die nasie regstreeks voordeel uit die minimum loon sal trek omdat 47% van die arbeidsmag tans minder as dit verdien. Hy glo ook dat die minimum loon as stimulus sal dien om die ekonomie weer aan die gang te kry.
Thulani Tshefuta van die Nasionale Ekonomiese, Ontwikkelings- en Arbeidsraad (Nedlac) sê dat die minimum loon saam met die Nasionale Gesondheidsversekering en die voorstel vir omvattende maatskaplike welstand wat tans in dié raad bespreek word, saam onder oë geneem moet word.